Bloed in sak lei tot gruvondsArgieffoto ŉ Pasgebore baba se liggaam is Maandag in Kimberley in die Noord-Kaap deur munisipale werkers in ŉ vullissak gevind. Lt. Olebogeng Tawana, polisiewoordvoerder, het gesê werkers van die Sol Plaatjie-munisipaliteit het omstreeks 11:00 die gruvonds in Southeystraat gemaak en die polisie ontbied. “Die werkers was besig om vullis te verwyder toe hulle bloed by die sak sien uitdrup. Hulle het dit oopgemaak en op die baba se liggaam afgekom,” het Tawana gesê. Die polisie ondersoek ŉ saak van verberging van geboorte. Niemand is nog in verband met die voorval in hegtenis geneem nie. Die polisie doen ŉ beroep op inwoners met inligting wat die polisie kan bystaan in die ondersoek om ao. Pat Dibebe by 082 752 2577 te bel.